CELEX: 52020PC0774
Language: el
Date: 2020-11-25
Title: Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ με την οποία εξουσιοδοτείται η Επιτροπή να ψηφίσει υπέρ της αύξησης κεφαλαίου του Ευρωπαϊκού Ταμείου Επενδύσεων

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 25.11.2020
            COM(2020) 774 final
            2020/0343(COD)
            Πρόταση
            ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            με την οποία εξουσιοδοτείται η Επιτροπή να ψηφίσει υπέρ της αύξησης κεφαλαίου του Ευρωπαϊκού Ταμείου Επενδύσεων
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Η Ένωση, εκπροσωπούμενη από την Επιτροπή, είναι μέτοχος του Ευρωπαϊκού Ταμείου Επενδύσεων (στο εξής: ΕΤαΕ) από τη σύστασή του. Επί του παρόντος κατέχει το 29,7 % των μετοχών. Η πλειοψηφία των μετοχών (58,9 %) ανήκει στην Ευρωπαϊκή Τράπεζα Επενδύσεων. Οι υπόλοιπες (11,4 %) ανήκουν σε άλλα χρηματοπιστωτικά ιδρύματα.
               
               
                  Λαμβανομένου υπόψη του αναμενόμενου αντίκτυπου της κρίσης της COVID-19 και προκειμένου να συμβάλει στην απόκριση της Ένωσης και του ΕΤαΕ στην κρίση μέσω της εφαρμογής του προβλεπόμενου προγράμματος InvestEU στο πλαίσιο του πολυετούς δημοσιονομικού πλαισίου για την περίοδο 2021-2027, το διοικητικό συμβούλιο του ΕΤαΕ [αποφάσισε] να προτείνει αύξηση κεφαλαίου στη γενική συνέλευση, όπου η Επιτροπή, εκπροσωπώντας την Ένωση ως μέτοχο του ΕΤαΕ, πρέπει να είναι σε θέση να ψηφίσει σχετικά με την αύξηση.
               
            
            
               Το ΕΤαΕ υπολόγισε ότι συντρέχει άμεση ανάγκη αύξησης του εγκεκριμένου κεφαλαίου κατά 2 870 000 000 EUR, ποσό που αντιστοιχεί σε εισφορά μετρητών ύψους 1 250 000 000 EUR. Προκειμένου να αντιμετωπιστεί αποτελεσματικά η κρίση της COVID-19, η αύξηση κεφαλαίου θα πρέπει να πραγματοποιηθεί το συντομότερο δυνατόν. 
            
            
               Η παρούσα πρόταση έχει ως στόχο να επιτραπεί στην Επιτροπή, η οποία εκπροσωπεί την Ένωση στη γενική συνέλευση, να ψηφίσει υπέρ της αύξησης του κεφαλαίου του ΕΤαΕ. 
            
            
               
                  Η πρόταση της Επιτροπής για κανονισμό του Ευρωπαϊκού Κοινοβουλίου και του Συμβουλίου για τη θέσπιση του προγράμματος InvestEU [2020/0108 (COD), κανονισμός InvestEU] προβλέπει στο άρθρο 32 τη συμμετοχή της Ένωσης στην αύξηση κεφαλαίου και αρχικά προοριζόταν να παράσχει σιωπηρά νομική βάση ώστε να ψηφίσει η Επιτροπή υπέρ της αύξησης κεφαλαίου στη γενική συνέλευση του ΕΤαΕ. Δεδομένου, ωστόσο, ότι υπάρχει κάποια αβεβαιότητα όσον αφορά τον χρόνο έναρξης ισχύος του κανονισμού InvestEU, πρέπει να εκδοθεί προηγουμένως χωριστή απόφαση με την οποία να εξουσιοδοτείται η Επιτροπή να ψηφίσει υπέρ της αύξησης κεφαλαίου στη γενική συνέλευση, ώστε να καταστεί δυνατή η έγκαιρη έναρξη της περιόδου εγγραφής για την αύξηση κεφαλαίου. 
               
               
                  Έτσι, οι άλλοι μέτοχοι του ΕΤαΕ πέραν της Ένωσης θα μπορέσουν να παράσχουν την απαιτούμενη κεφαλαιακή στήριξη αμέσως μετά την έναρξη της περιόδου εγγραφής, έστω κι αν η διάρκειά της είναι μεγαλύτερη προκειμένου να μπορέσουν όλοι οι μέτοχοι να αποφασίσουν σχετικά με τη συμμετοχή τους σύμφωνα με τους κανόνες και τις διαδικασίες τους. Η Ένωση μπορεί κατόπιν να συμμετάσχει στην αύξηση κεφαλαίου και να εγγραφεί για την αγορά μετοχών, αφού τεθεί σε ισχύ η νομική βάση της συμμετοχής της (ο κανονισμός InvestEU) και σύμφωνα με την εν λόγω νομική βάση, όπως και εφόσον εγκριθεί από τους συννομοθέτες. Σύμφωνα με το άρθρο 5 παράγραφος 3 του καταστατικού του ΕΤαΕ, κάθε μέλος δικαιούται να εγγραφεί για το ποσοστό της αύξησης που αντιστοιχεί στην αναλογία μεταξύ των μετοχών που είχαν αναληφθεί από το εν λόγω μέλος και του συνολικού αριθμού των εγγεγραμμένων μετοχών του ΕΤαΕ, πριν από την αύξηση του κεφαλαίου.
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Τα πρόσθετα κεφάλαια θα επιτρέψουν στο ΕΤαΕ να υλοποιήσει το προβλεπόμενο πρόγραμμα InvestEU, υπό την ιδιότητα του βασικού εταίρου υλοποίησης όπως προβλέπεται στον κανονισμό InvestEU και, ως εκ τούτου, να συμβάλει στη βελτίωση της ανταγωνιστικότητας και της κοινωνικοοικονομικής σύγκλισης και συνοχής της Ένωσης και να στηρίξει, ταυτοχρόνως, την ανάκαμψη από την οικονομική κρίση που προκαλεί η νόσος COVID-19, ιδίως όσον αφορά τη στήριξη καινοτόμων ΜΜΕ. Αυτή θα περιλαμβάνει συνεισφορές στους τομείς της καινοτομίας και της ψηφιοποίησης, στην αποδοτική χρήση των πόρων σύμφωνα με τους στόχους της κυκλικής οικονομίας, στη βιωσιμότητα και τη συμπεριληπτικότητα της οικονομικής ανάπτυξης της Ένωσης, καθώς και στην ανθεκτικότητα και ολοκλήρωση των κεφαλαιαγορών της Ένωσης, μεταξύ άλλων με λύσεις που αντιμετωπίζουν τον κατακερματισμό των κεφαλαιαγορών της Ένωσης και διαφοροποιούν τις πηγές χρηματοδότησης των ενωσιακών επιχειρήσεων. Επιπλέον, η αύξηση κεφαλαίου θα επιτρέψει την περαιτέρω ανάπτυξη του ρόλου του ΕΤαΕ στη διαχείριση των εθνικών και περιφερειακών προγραμμάτων, συμβάλλοντας έτσι στους στόχους πολιτικής της ΕΕ για τη βελτίωση της πρόσβασης των ΜΜΕ σε χρηματοδότηση, την προώθηση της περιφερειακής ανάπτυξης, και τη στήριξη των στόχων της Ένωσης Κεφαλαιαγορών.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η απόφαση 94/375/ΕΚ του Συμβουλίου περιέχει στο άρθρο 3 ειδική διάταξη για τις αυξήσεις κεφαλαίου, σύμφωνα με την οποία η θέση της Ένωσης σχετικά με ενδεχόμενη αύξηση του κεφαλαίου του ΕΤαΕ και τη συμμετοχή της σ’ αυτήν την αύξηση κεφαλαίου αποφασίζεται από το Συμβούλιο ομόφωνα, κατόπιν πρότασης της Επιτροπής και μετά από διαβούλευση με το Ευρωπαϊκό Κοινοβούλιο. Ωστόσο, η διάταξη αυτή θεωρείται εξαιρετέα ως νομική βάση για νέα απόφαση σχετικά με την ψηφοφορία περί αύξησης κεφαλαίου του ΕΤαΕ και τη συμμετοχή της Ένωσης σε αύξηση κεφαλαίου του ΕΤαΕ, ενόψει των εξελίξεων στη νομολογία του Δικαστηρίου της Ευρωπαϊκής Ένωσης όσον αφορά τις λεγόμενες «νομικές βάσεις που περιέχονται σε διατάξεις παράγωγου δικαίου»
                     1
                  . Αντ’ αυτού, θα πρέπει να προταθεί νομική βάση από το πρωτογενές δίκαιο.
               
               
                  Υπό το πρίσμα των σκοπών και των δραστηριοτήτων του ΕΤαΕ, όπως ορίζονται στο καταστατικό του και στις αποφάσεις που λαμβάνονται από τα διοικητικά του όργανα σύμφωνα με το καταστατικό, και λαμβανομένου υπόψη του πρωταρχικού στόχου που επιδιώκεται με την αύξηση κεφαλαίου —ο οποίος είναι η στήριξη των ΜΜΕ, της καινοτομίας και των θέσεων εργασίας, παράλληλα με την αντιμετώπιση άλλων πιεστικών αναγκών, όπως η κλιματική αλλαγή, η ανακούφιση από τις επιπτώσεις της νόσου COVID-19, και η ψηφιοποίηση της οικονομίας της ΕΕ, ιδίως μέσω της υλοποίησης του αναμενόμενου προγράμματος InvestEU, ώστε να προωθηθεί η δράση για τη στήριξη της βιομηχανίας της Ένωσης— το άρθρο 173 παράγραφος 3 της ΣΛΕΕ θεωρείται ότι είναι η κατάλληλη νομική βάση για την προτεινόμενη εξουσιοδότηση της Επιτροπής να ψηφίσει υπέρ της αύξησης κεφαλαίου.
               
               
                  Η απόφαση αριθ. 562/2014/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, σχετικά με τη συμμετοχή της Ευρωπαϊκής Ένωσης στην αύξηση του κεφαλαίου του Ευρωπαϊκού Ταμείου Επενδύσεων (ΕΕ L 156 της 24.5.2014, σ. 1) βασίστηκε επίσης στο άρθρο 173 παράγραφος 3 της ΣΛΕΕ.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Η Ένωση, εκπροσωπούμενη από την Επιτροπή, ως μέτοχος του ΕΤαΕ είναι αποκλειστικά αρμόδια να ψηφίζει για αποφάσεις που αφορούν αυξήσεις κεφαλαίου του ΕΤαΕ.
               
            
            
               •Αναλογικότητα
            
         
         
            
               
                  Το πρόσθετο εγκεκριμένο κεφάλαιο, στον βαθμό που θα καλυφθεί από τους μετόχους του ΕΤαΕ, θα παράσχει στο ΕΤαΕ το κεφάλαιο που χρειάζεται για να συμβάλει στην επίτευξη των στόχων της ΕΕ.
               
            
            
               3.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν έχει δημοσιονομικές επιπτώσεις, δεδομένου ότι η ψηφοφορία στη γενική συνέλευση σχετικά με την αύξηση κεφαλαίου του ΕΤαΕ δεν υποχρεώνει την Ένωση να εγγραφεί για την αγορά μετοχών. Δημοσιονομικές επιπτώσεις θα προκύψουν μόνο από τον κανονισμό InvestEU που θα παράσχει τη νομική βάση για τη συμμετοχή της Ένωσης στην αύξηση κεφαλαίου. 
               
            
            
               2020/0343 (COD)
            
            
               Πρόταση
            
            
               ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               με την οποία εξουσιοδοτείται η Επιτροπή να ψηφίσει υπέρ της αύξησης κεφαλαίου του Ευρωπαϊκού Ταμείου Επενδύσεων
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 173 παράγραφος 3,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  2
               , ––
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
            
               (1)Σύμφωνα με το άρθρο 5 παράγραφος 2 του καταστατικού του Ευρωπαϊκού Ταμείου Επενδύσεων (στο εξής: Ταμείο), το εγκεκριμένο κεφάλαιο του Ταμείου μπορεί να αυξάνεται με απόφαση της γενικής συνέλευσης, η οποία αποφασίζει με πλειοψηφία 85 % των ψηφισάντων.
            
            
               (2)Λαμβανομένου υπόψη του αναμενόμενου αντίκτυπου της κρίσης της COVID-19 και προκειμένου να συμβάλει στην απόκριση της Ένωσης και του Ταμείου στην κρίση μέσω της εφαρμογής του προβλεπόμενου προγράμματος InvestEU
                  3
                στο πλαίσιο του πολυετούς δημοσιονομικού πλαισίου για την περίοδο 2021-2027 και μέσω της περαιτέρω ανάπτυξης του ρόλου του ΕΤαΕ στη διαχείριση των εθνικών και περιφερειακών προγραμμάτων, το Ταμείο υπολόγισε ότι συντρέχει άμεση ανάγκη αύξησης του εγκεκριμένου κεφαλαίου κατά 2 870 000 000 EUR.  
            
            
               (3)Το διοικητικό συμβούλιο του Ταμείου [αποφάσισε] να υποβάλει αίτημα στη γενική συνέλευση για έγκριση, αφενός, της αύξησης του εγκεκριμένου κεφαλαίου του Ταμείου κατά 2 870 000 000 EUR μέσω της έκδοσης 2 870 νέων μετοχών και, αφετέρου, των ρυθμίσεων πληρωμής και των λοιπών όρων της εν λόγω αύξησης κεφαλαίου. Εάν εγκριθεί η αύξηση κεφαλαίου, κάθε νέα μετοχή θα έχει ονομαστική αξία 1 000 000 EUR και θα καταβληθεί το 20 % της ονομαστικής αξίας κάθε εγγεγραμμένης μετοχής. Η γενική συνέλευση μπορεί να απαιτήσει την καταβολή του υπολοίπου 80 % υπό τους όρους που προβλέπονται στο άρθρο 7 παράγραφος 3 του καταστατικού του Ταμείου. Όλες οι μετοχές, υφιστάμενες και νεοεκδοθείσες, θα είναι ίσης αξίας και θα έχουν ίσα δικαιώματα από κάθε άποψη.
            
            
               (4)Το διοικητικό συμβούλιο πρότεινε οι νεοεγκριθείσες μετοχές να είναι διαθέσιμες προς εγγραφή για μία ενιαία περίοδο εγγραφής που θα αρχίσει αμέσως μετά την έγκριση της αύξησης κεφαλαίου από τη γενική συνέλευση και θα λήξει στις 30 Σεπτεμβρίου 2021. Η Ένωση θα μπορεί να συμμετάσχει στην εγγραφή υπό τους όρους που καθορίζονται στην απόφαση της γενικής συνέλευσης, αφού τεθεί σε ισχύ η νομική βάση με την οποία εγκρίνεται η συμμετοχή της Ένωσης στην αύξηση κεφαλαίου.
            
            
               (5)Προκειμένου να μπορέσει ο εκπρόσωπος της Ένωσης στη γενική συνέλευση να ψηφίσει για την αύξηση κεφαλαίου το συντομότερο δυνατόν, η παρούσα απόφαση θα πρέπει να εκδοθεί επειγόντως. Ως εκ τούτου, κρίθηκε σκόπιμο να εφαρμοστεί παρέκκλιση από τις προθεσμίες των οκτώ εβδομάδων και των δέκα ημερών που τίθενται στο άρθρο 4 του πρωτοκόλλου αριθ. 1 σχετικά με το ρόλο των εθνικών κοινοβουλίων στην Ευρωπαϊκή Ένωση, το οποίο προσαρτάται στη Συνθήκη για την Ευρωπαϊκή Ένωση, στη Συνθήκη για τη λειτουργία της Ευρωπαϊκής Ένωσης και στη Συνθήκη για την ίδρυση της Ευρωπαϊκής Κοινότητας Ατομικής Ενέργειας. 
            
            
               (6)Συνεπώς, για τον ίδιο λόγο, η παρούσα απόφαση θα πρέπει επίσης να αρχίσει να ισχύει την επομένη της δημοσίευσής της,
            
         
         
            
            
               ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η Επιτροπή, που εκπροσωπεί την Ένωση, εξουσιοδοτείται να ψηφίσει στη γενική συνέλευση του Ευρωπαϊκού Ταμείου Επενδύσεων υπέρ της προτεινόμενης αύξησης κεφαλαίου ύψους 2 870 000 000 EUR. 
            
            
               Άρθρο 2
            
            
               Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης. 
            
            
                
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
            
         
         
            
                  
                     (1)
                  
                        Απόφαση του Δικαστηρίου, της 6ης Μαΐου 2008, στην υπόθεση C-133/06, Ευρωπαϊκό Κοινοβούλιο κατά Συμβουλίου της Ευρωπαϊκής Ένωσης, ECLI:EU:C:2008:257.
               
               
                  
                     (2)
                  
                        ΕΕ C  της , σ. .
               
               
                  
                     (3)
                  
                        Πρόταση κανονισμού του Ευρωπαϊκού Κοινοβουλίου και του Συμβουλίου για τη θέσπιση του προγράμματος InvestEU [2020/0108 (COD)].